A Bizottság határozata
(2004. április 6.)
az Amerikai Egyesült Államokban az igen patogén madárinfluenzával kapcsolatos védekezési intézkedésekről
(az értesítés a C(2004) 1310. számú dokumentummal történt)
(EGT vonatkozású szöveg)
(2004/363/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre [1], és különösen annak 18. cikke (6) és (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre [2], és különösen annak 22. cikke (1) és (6) bekezdésére,
mivel:
(1) A madárinfluenza a baromfi és a madarak igen fertőző vírusos betegsége, amely gyorsan az állat- és közegészségügyre súlyos fenyegetést jelentő és a baromfitenyésztés jövedelmezőségét jelentősen csökkentő járványos méreteket ölthet.
(2) Fennáll a betegség kórokozója behurcolásának kockázata az élő baromfi és a baromfiból készült termékek nemzetközi kereskedelme révén.
(3) Az Amerikai Egyesült Államok 2004. február 23-án megerősítette az igen patogén madárinfluenzának egy Texas államban (Gonzales megye) található baromfiállományban történt kitörését, amelyet a 2004. február 17-én végzett ellenőrzés megerősített.
(4) A kimutatott madárinfluenzavírus-törzs a H5N2 altípusba tartozik, és ezért különbözik az Ázsiában jelenleg járványt okozó törzstől. A jelenlegi ismeretek arra utalnak, hogy ezen altípus közegészségügyi kockázata alacsonyabb az Ázsiában terjedő, H5N1 vírus altípushoz tartozó törzs által okozott kockázatnál.
(5) A betegség Közösségbe való behurcolásának állat-egészségügyi kockázatára figyelemmel azonban a 2004/187/EK [3] és 2004/256/EK [4] bizottsági határozattal 2004. február 25-től és a 2004/274/EK [5] határozattal 2004. március 23-tól felfüggesztésre került az élő baromfi, futómadarak, tenyésztett és vadon élő vadszárnyasok, valamint e fajok keltetőtojásai, és a baromfi, futómadarak, vadon élő és tenyésztett vadszárnyas friss húsa, az e fajokhoz tartozó, 2004. január 27-ét követően levágott madarakból kinyert húsból álló vagy azt tartalmazó előkészített húsok és húsipari termékek, továbbá az emberi fogyasztásra szánt tojás Amerikai Egyesült Államokból történő behozatala.
(6) A friss baromfihús meghatározott harmadik országokból történő behozatalára vonatkozó állat-egészségügyi feltételek és a szükséges állatorvosi bizonyítványok meghatározásáról szóló, 1994. december 20-i 94/984/EK [6] bizottsági határozat, a laposmellű futómadarak és azok tojásain kívüli baromfihús és keltetőtojás harmadik országból történő behozatalára vonatkozó állat-egészségügyi feltételek és a szükséges állatorvosi bizonyítványok, valamint a behozatalt követően elvégzendő állat-egészségügyi intézkedések meghatározásáról szóló, 1996. július 12-i 96/482/EK [7] bizottsági határozat, a nyúlhús, a vadhús és a tenyésztettvad-hús behozatalára feljogosított harmadik országok jegyzékének megállapításáról, valamint az e behozatalra vonatkozó állat-egészségügyi és közegészségügyi feltételek és a szükséges állatorvosi bizonyítványok megállapításáról szóló 2000/585/EK [8] határozat, a tenyésztett laposmellű futómadarak húsának behozatalára vonatkozó állat-egészségügyi és közegészségügyi feltételek és a szükséges állatorvosi bizonyítványok meghatározásáról szóló, 2000. szeptember 29-i 2000/609/EK [9] bizottsági határozat, valamint az élő laposmellű futómadarak és azok keltetőtojásainak harmadik országból történő behozatalára vonatkozó állat-egészségügyi feltételek és a szükséges állatorvosi bizonyítványok, valamint a behozatalt követően elvégzendő állat-egészségügyi intézkedések meghatározásáról, a tagállamok által élő baromfi és keltetőtojás behozatalára feljogosított harmadik országok jegyzékeinek megállapításáról szóló, 95/233/EK bizottsági határozat, valamint a krími-kongói haemorrhagiás láz elleni védekezési intézkedésekről szóló, 96/659/EK bizottsági határozat módosításáról szóló, 2001. október 16-i 2001/751/EK [10] bizottsági határozat megkövetelik, hogy az Amerikai Egyesült Államok állat-egészségügyi hatóságai az élő baromfi és keltetőtojások, az élő laposmellű futómadarak és keltetőtojások, a baromfi, a laposmellű futómadarak, vad és tenyésztett vadszárnyasok húsának szállítása előtt tanúsítsák, hogy az Amerikai Egyesült Államok mentes a madárinfluenzától.
(7) A húsipari termékek harmadik országokból történő behozatalára vonatkozó állat-egészségügyi feltételek és állatorvosi bizonyítványminták megállapításáról, valamint a 91/449/EGK [11] határozat hatályon kívül helyezéséről szóló, 1997. február 28-i 97/221/EK bizottsági határozat valamint a darált hús és az előkészített húsok harmadik országokból történő behozatalára vonatkozó állat- és közegészségügyi feltételek és a szükséges állatorvosi bizonyítványok megállapításáról, valamint a 97/29/EK [12] határozat hatályon kívül helyezéséről szóló, 2000. szeptember 8-i 2000/572/EK bizottsági határozat állapítja meg a baromfihúsból készült, vagy azt is tartalmazó húsipari termékekre és előkészített húsokra vonatkozó bizonyítványokat, és utalnak a 94/984/EK határozatban a baromfihúsra meghatározott állat-egészségügyi követelményekre.
(8) A 97/222/EK bizottsági határozat [13] megállapítja a tagállamok által húsipari termékek behozatalára feljogosított harmadik országok jegyzékét, és megállapítja a betegség e termékekkel történő átvitele kockázatának megelőzése érdekében a kezelések rendszerét. A terméken elvégzendő kezelés a származási ország egészségügyi helyzetétől függ azon faj vonatkozásában, amelyből a hús származik; a kereskedelem szükségtelen megterhelésének elkerülése érdekében továbbra is engedélyezni kell az Amerikai Egyesült Államokból származó, a termék egészén legalább 70 °C-os hőkezelésnek alávetett baromfikészítmények behozatalát.
(9) Az állati takarmányok, valamint gyógyszerkészítmények vagy műszaki termékek előállításához szükséges nyersanyagra alkalmazandó járványelfojtási célú ellenőrző intézkedések lehetővé teszik az ilyen termékek ellenőrzött behozatalának kizárását e határozat alkalmazási köréből.
(10) Az Amerikai Egyesült Államok az Európai Közösséggel megállapodást írt alá az élő állatok és állati termékek kereskedelmében a köz- és állategészségügyi védelemre vonatkozó állat-egészségügyi intézkedésekről [14].
(11) Az Amerikai Egyesült Államok további információkat közölt a járványügyi helyzetről és a betegség visszaszorítására tett ellenőrző intézkedésekről abból a célból, hogy az állat-egészségügyi megállapodás rendelkezéseivel összhangban elérje a régiókba sorolásra vonatkozó intézkedések Közösség általi végrehajtását; ezen információkra figyelemmel a közösségi intézkedéseket le lehet korlátozni.
(12) A 2004/274/EK határozatot hatályon kívül kell helyezni..
(13) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok az Egyesült Államokból kizárólag olyan élő baromfi és keltetőtojásaik, élő laposmellű futómadarak és keltetőtojásaik, baromfi, laposmellű futómadarak, tenyésztett és vadon élő vadszárnyasok friss húsa, e fajok bármelyikének emberi fogyasztásra szánt húsából és tojásából készült vagy azt tartalmazó húsipari termékek és előkészített hús behozatalát engedélyezik, amely az Amerikai Egyesült Államoknak a mellékletben meghatározott régiójából származik vagy érkezik.
(2) Az Amerikai Egyesült Államok más részeiből származó vagy érkező (1) bekezdésben említett termékek behozatala tilos.
2. cikk
Az 1. cikk (2) bekezdésétől eltérve a tagállamok engedélyezik a következők behozatalát:
a) azon húsipari termékek, amelyek baromfi, laposmellű futómadarak és vadon élő vadszárnyas olyan húsából vagy húsával készültek, amelyet alávetettek a 97/222/EK határozat melléklete IV. részének B., C. és D. pontjában említett különleges kezelések egyikének;
b) baromfi, laposmellű futómadarak, tenyésztett és vadon élő vadszárnyasok friss húsa, e fajok húsából készült vagy azt tartalmazó húsipari termékek és előkészített húsok, amennyiben a húst olyan madarakból nyerték ki, amelyeket 2004. január 27. előtt vágtak le.
3. cikk
(1) a) A 94/984/EK határozattal az Amerikai Egyesült Államokból származó friss baromfihúsra;
b) a 94/482/EK határozattal az Amerikai Egyesült Államokból származó élő baromfira vagy keltetőtojásra;
c) a 97/221/EK határozattal az Amerikai Egyesült Államokból származó baromfi, laposmellű futómadarak és tenyésztett vagy vadon élő vadszárnyasok húsából készült vagy azt tartalmazó húsipari termékekre;
d) a 2000/572/EK határozattal az Amerikai Egyesült Államokból származó baromfi, laposmellű futómadarak és tenyésztett vagy vadon élő vadszárnyasok húsából készült vagy azt tartalmazó előkészített húsokra;
e) a 2000/585/EK határozattal az Amerikai Egyesült Államokból származó tenyésztett vagy vadon élő vadszárnyasok friss húsára
f) a 2000/609/EK határozattal az Amerikai Egyesült Államokból származó laposmellű futómadarak friss húsára,
g) a 2001/751/EK határozattal az Amerikai Egyesült Államokból származó élő laposmellű futómadarakra vagy tojásaikra
vonatkozó állat-egészségügyi bizonyítványokat rendben az adott fajnak és húsnak megfelelően a következő szavakkal kell kiegészíteni:
a) "A 2004/363/EK határozatnak megfelelő friss baromfihús";
b) "A 2004/363/EK határozatnak megfelelő élő baromfi vagy keltetőtojás";
c) "A 2004/363/EK határozatnak megfelelő húsipari termékek";
d) "A 2004/363/EK határozatnak megfelelő előkészített hús";
e) "Tenyésztett vagy vadon élő (a nem kívánt törlendő) vadszárnyasok 2004/363/EK határozatnak megfelelő friss húsa";
f) "Laposmellű futómadarak 2004/363/EK határozatnak megfelelő friss húsa";
g) "A 2004/363/EK határozatnak megfelelő élő laposmellű futómadarak vagy keltetőtojások".
(2) A tagállamok igazolják, hogy ezen állat-egészségügyi bizonyítványok az "US-1" regionális kód beszúrásával tanúsítják a madárinfluenzától való mentességet.
4. cikk
A tagállamok módosítják a behozatalra alkalmazott intézkedéseiket, hogy azok megfeleljenek ennek a határozatnak. Haladéktalanul megfelelő nyilvánosságot adnak az elfogadott intézkedéseknek.
Erről haladéktalanul tájékoztatják a Bizottságot.
5. cikk
Ezt a határozat felülvizsgálatára a madárinfluenzával kapcsolatos helyzet alakulása fényében kerül sor.
6. cikk
A 2004/274/EK határozat hatályát veszti.
7. cikk
Ezt a határozatott 2004. augusztus 23-ig kell alkalmazni.
8. cikk
Ennek a határozatnak a tagállamok a címzettjei.
Kelt Brüsszelben, 2004. április 6-án.